Ministrul ungar al Afacerilor Externe şi Comerţului Exterior, Péter Szijjártó, a declarat, luni seara, în cadrul unui forum organizat la Palatul Culturii din Târgu Mureş, că actualul preşedinte al Comisiei Europene, Ursula von der Leyen, candidatul Partidului Popular European (PPE) pentru un nou mandat, nu va avea susţinerea Ungariei, motivul fiind lipsa de performanţă.
"Eu nu ştiu a cui susţinere o caută (Ursula von der Leyen, n.r.), dar susţinerea noastră o caută degeaba. Eu cred că aici merită să aducem o decizie pe baza experienţei. Şi dacă întrebarea este care a fost performanţa Comisiei Europene în ultimii 5 ani şi putem nota de la 1 la 1.000, nota este unu (...). În ultimii 5 ani, Europa a suferit în continuu, a trecut dintr-o criză la alta. Criza europeană a fost doar intensificată de Comisia Europeană şi nerezolvată. Comisia Europeană are răspundere fără echivoc în transformarea în mai rău a vieţii cetăţenilor europeni, iar preşedintele Comisiei trebuie să-şi asume răspunderea pentru asta împreună cu restul Comisiei. Iar după aceea să vorbim de performanţă. Preşedintele Comisiei nu merită o nouă şansă", a subliniat Péter Szijjártó, care este membru al formaţiunii FIDESZ a premierului Viktor Orban.
Ministrul ungar a arătat că Uniunea Europeană era mult mai competitivă din punct de vedere economic în urmă cu 5 ani, iar între timp Comisia Europeană s-a transformat "într-o forţă de decizie politică".
"Haideţi să ne uităm unde era Uniunea Europeană în urmă cu 5 ani, pe ce loc se afla atunci şi unde este acum. În urmă cu 5 ani, Uniunea Europeană era mult mai competitivă decât este acum şi în urmă cu 5 ani nu era război şi acum este, iar Comisia Europeană, prin ignorarea completă a contractelor de bază, şi-a alocat competenţe total noi, s-a transformat într-o forţă de decizie politică, motiv pentru care are răspunderea completă pentru tot ce s-a întâmplat în Europa în ultimii 5 ani", a argumentat Péter Szijjártó.
Preşedintele UDMR, Kelemen Hunor, a arătat, în acelaşi cadru, că Ursula von der Leyen nu a avut susţinerea UDMR nici în cadrul PPE, în momentul desemnării candidatului pentru preşedinţia Comisiei Europene, întrucât nu şi-a onorat promisiunea făcută, aceea de susţinere a Minority SafePack.